Geskiedkundige skool glo deur brandstigting geëisDie brand wat die Sterkstroom-skool in puin gelê het, is glo gestig weens politieke binnegevegte. Foto: Facebook Die Oos-Kaapse polisie vermoed iemand het die brand gestig wat die gekombineerde skool op Sterkstroom in puin gelê het. En die plaaslike DA-raadslid sê sy is amper seker die brandstigting is die gevolg van binnegevegte in die Oos-Kaapse ANC. Die brand op die dorp, sowat 50 km noordwes van Queenstown, is in die vroeë oggendure van Woensdag gestig – blykbaar aan weerskante van die geskiedkundige gebou – en het alles behalwe die gr. 0-klas en rekenaarlokaal verwoes, sê kapt. Namhla Mdleleni. Hoewel die plaaslike kantoor van die Enoch Mgijima-munisipaliteit onlangs tydens ŉ diensleweringsbetoging afgebrand is, sê Mdleleni die dorp was Dinsdag rustig met geen sprake van protesoptrede nie. Binnegevegte is ons heel grootste probleem. Ons as gemeenskap word geïgnoreer. Maar Lindy Haggard, wat onverwags in ŉ tussenverkiesing in 2014 die munisipale wyk by die ANC afgerokkel het omdat die helfte van dié party se ondersteuners weens faksiegevegte vir haar gestem het, sê ontevredenheid prut al jare lank hier vandat die destydse munisipaliteit, Inkwanca, in daardie jaar onder administrasie geplaas is. “In Oktober 2014 het van die munisipale amptenare begin staak,” vertel Haggard, “en intussen drie hofsake teen die munisipaliteit gewen, maar hulle is steeds nie terug by die werk nie. Hulle word geïgnoreer deur die ANC.” Sy sê op die Maandag twee weke gelede toe die munisipale gebou, nou die eiendom van die saamgesmelte Enoch Mgijima-munisipaliteit afgebrand is, was die ANC-burgemeester en speaker veronderstel om ŉ wykskomiteeverkiesingsvergadering op Sterkstroom by te woon. Haggard vertel toe hulle bel om te hoor waarom die leiers van die munisipale raad nie uitkom nie, het hulle beweer hulle het die vorige dag laat weet die vergadering is afgelas. Sy sê egter dié boodskap het die mense van Sterkstroom nooit bereik nie. ’n Uitgebrande dop was al wat van die geskiedkundige skool, vroeër die Hoërskool John Vorster, oorgebly het. Foto: Facebook “Dalk het die afbranding van die skool niks met die ANC te doen nie,” sê Haggard, “maar binnegevegte is ons heel grootste probleem. Ons as gemeenskap word geïgnoreer. Die raad moes lankal gesorg het dat die amptenare terug by die werk kom, maar niemand sien toe dat dit gebeur nie.” Haggard vertel sy is omstreeks 02:00 Woensdag wakker gemaak toe die skool reeds ŉ rukkie moes gebrand het. Daar was geen water om die vlamme te blus nie, want die munisipaliteit se water word elke nag afgeskakel, volgens Haggard om te keer dat selfs meer water verlore raak weens al die lekkasies in die verouderde waterpype. Voor Inkwanca met Tsowana en Lukhanji saamgesmelt het, het Molteno en Sterkstroom elkeen sy eie brandweerbakkie gehad. Ná die samesmelting in April 2016, vertel Haggard, is albei bakkies gevat na Queenstown, die setel van die nuwe Enoch Mgijima-munisipaliteit. Die enigste behoorlike brandweerwa was nie beskikbaar nie, want ŉ herstelplek weier om dit terug te gee tot die raad hulle R29 000 vir die herstel daarvan betaal. Die enigste behoorlike brandweerwa was nie beskikbaar nie, want ŉ herstelplek weier om dit terug te gee tot die raad hulle R29 000 vir die herstel daarvan betaal, sê Haggard. “Altesaam 44 van die munisipaliteit se voertuie, waaronder brandweerwaens, is op 1 Junie opgeveil nadat een van die raad se skuldeisers ŉ bevel teen hulle gekry het.” Toe een van die bakkies eindelik van Queenstown af opdaag, vertel Haggard, was sy watertenk leeg en kon dit nie op Sterkstroom gevul word nie, weens die watervoorsiening wat snags afgeskakel word. Haggard sê die skool het sowat 650 leerders van gr. 0 tot gr. 9 gehuisves, van wie sowat 240 in 11 private losiesplekke op die dorp bly en sowat 60 in die skoolkoshuis. Die res is plaaslike kinders. Op ŉ gemeenskapsvergadering oor die Hoërskool John Vorster se toekoms wat Haggard Donderdagmiddag bygewoon het, is gesê die skool betaal self die gebouversekering en dit sal herbou kan word, “ons weet net nie wanneer nie”. Sowat 16 klasse het in die slag gebly, ŉ taamlike groot skoolsaal, die kantoorblok en kombuis. Haggard vertel die brandweerhoof van Queenstown het nieamptelik bevind die skool, wat vroeër jare as die Hoërskool John Vorster bekendgestaan het, is aan twee kante aan die brand gesteek, maar die polisie is intussen besig met hul eie ondersoek.